ALLV301 – Litteraturvitenskapelig grunnkurs

Martine Amalia Sire

# En kjærlighetens filosofi

Med utgangspunkt i post-strukturalismen og psykoanalysen



Institutt for lingvistiske, litterære og estetiske studier

Det humanistiske fakultet

Universitetet i Bergen

Vårsemester, 2020

**En kjærlighetens filosofi**

(sitat)

Denne oppgaven skal være en fremstilling av en kjærlighetens filosofi; et system som tilnærmer seg og undersøker helt sentrale aspekter av kjærligheten, og som samtidig er et system for ved sansning og i tenkerisk refleksjon å kunne forstå kjærligheten. Dette står i kontrast til hva Roland Barthes’ verk fra 1977 *Fragmenter av kjærlighetens språk* er ment å være: “Monsteret ville i dette tilfellet ha oppstått om det ut fra en bestemt rekkefølge av figurer ble skapt en “kjærlighetens *filosofi*” – når det her kun dreier seg om en bejaelse av kjærligheten” (Barthes, 1977, s.11). I Barthes’ verk er det forelskelsen som står i sentrum, den elskende *sier ja* til kjærligheten, men kjærlighetens essens er ikke umiddelbart synlig for leseren.

**Barthes’ *Fragmenter av kjærlighetens språk***

Barthes viser innledningsvis i sitt verk til tanken som verket springer ut ifra; verkets begrunnelse så og si: "At kjærlighetens språk i dag befinner seg i den ytterste ensomhet" (s. 5). Kjærlighetens språk tales av mange, men den forelskedes tale er ensom, den støttes ikke av noen, det finnes en avstand mellom kjærlighetens språk og alle andre språk, og en avstand mellom kjærlighetens språk og mekanismene som driver verden forøvrig. Kjærlighetens språk er derfor i fri flyt, drevet ut i det uaktuelle, og må følgelig i seg selv være stedet for bekreftelse. Barthes verk er viet denne bekreftelsen.

I dette verket blir ikke kjærlighetens språk beskrevet, det blir simulert; det er den forelskede som taler og som utsier. Den forelskede er ikke et subjekt, men en person, som er jeg´et. Verket kan derfor ikke kalles en analyse av kjærlighetenes språk, men en utsigelse av det. Jeg´et skaper et rom til talen: "til en som i forelskelse taler for seg selv, overfor den andre (det elskede objektet, som ikke taler)" (Barthes, 1977, s.6).

**Figurer**

Den forelskedes tale eksisterer kun som bruddstykker av språk – såkalte figurer – som ikke må forstås i retorisk forstand, men i koreografisk forstand: "selve gesten i kroppen der den fanges i bevegelse, og ikke betraktes mens den hviler" (Barthes, 1977, s.6-7). Disse figurene kan forstås som det som lar seg fastholde i en spent kropp av det som tales; den forelskedes diskurs.

Barthes trekker inn den etymologiske betydningen av ordet diskurs, og bruker den om den forelskedes tale: "dis-cursus betyr opprinnelig å løpe frem og tilbake, å komme og gå, "fremstøt, "intriger". Den forelskede slutter egentlig aldri å løpe rundt i sitt eget hode, sette igang nye fremstøt og intriger mot seg selv" (Barthes, 1977, s.6). Det er tilfeldigheter i omgivelsene som styrer diskursen, og følelsen av forelskelse er den som viser vei. I en forelskelsens Topikk, representerer figurene ulike steder (topos). Figurene kan imidlertid aldri bli fullstendige; topikkens natur er at den er delvis kodet og delvis projiserbar. Det som fremkommer i figurene mangler innhold, det som utsies sendes videre til leseren, som kan legge til og trekke fra, og sende sitt beskjedne supplement videre (Barthes, 1977, s.8).

Figuren utgår fra en fold i språket. Til grunn for hver figur ligger en slags modersetning, som ikke er en fullstendig setning, men en syntaktisk arie, en konstruksjonsmåte. Figurene skapes av setninger som aldri kan fullendes, setningene utsier følelsen, og opphører når dens rolle er utspilt. Det er ikke ordene som er forrykte, men syntaksen: "For er det ikke nettopp på setningsnivået at subjektet søker sin plass – og ikke finner den – eller finner en gal plass som språksystemet påtvinger det?" (Barthes, 1977, s.9). I de ufullstendige setningene, i den forrykte syntaksen, oppstår figurenes indre uro; spenningens forferdelse.

**Struktur**

Barthes figurer oppstår i den elskende som følge av rene tilfeldigheter, uten noen form for orden: "Ingen logikk forbinder figurene eller bestemmer deres innbyrdes sammenheng: Figurene står utenfor syntagmet, utenfor fortellingen (Barthes, 1977, s.9-10). Den elskende taler i brokker av setninger som aldri kan komme sammen på et høyere nivå: "Det dreier seg om en horisontal diskurs: Ingen overskridelse, ingen frelse, ingen roman (men mange romaneske ingredienser)" (Barthes, 1977, s.10). Til sist kan imidlertid kjærligheten forstås: hver kjærlighetsepisode følger et forløp som lar seg fortolke i etterkant. Fortolkningen blir en kjærlighetshistorie som den forelskede forteller for å forsone seg med verden igjen.

For Barthes forholder det seg annerledes med den forelskedes enetale; Den forelskedes diskurs kan ikke ordnes til en kjærlighetshistorie, selv om den ledsager den. Prinsippet for talen er at den ikke kan ordnes; figurene kan ikke etableres. Figurene i Barthes verk følger derfor definisjonenes og alfabetets organisering, slik at det ikke skal være tvil om at figurene aldri kan innordnes eller samles på logisk vis (Barthes, 1977, s.11).

**Referanser**

Det forelskede subjektet er bygget opp av ulike deler som Barthes har forført og overbevist av. Noen av delene kan spores tilbake til Barthes regelmessige, tilbakevendende og tilfeldige lesning av ulike verk, andre til Barthes samtaler med venner, og noen til Barthes eget liv. Opprinnelsen til de ulike delene er imidlertid sitert på ubestemt og uferdig vis, lik uskyldigheten i den forelskedes forestillingsverden (Barthes, 1977, s.12).

**Eksempler**

Det er ikke enkelt å plukke ut eksempler fra Barthes verk, simpelthen fordi det ligger i verkets natur at den ikke har en klar begynnelse. Det er ikke engang tilfeldig hvilken figur som kommer først og sist, for bare "slik unngås tilfeldighetens list, som meget vel kunne ha skapt logiske konsekvenser" (Barthes, 1977, s.11). Jeg kan ikke se at jeg har annet valg enn å bukke under for denne tilfeldighetens list, lik Barthes i hans arbeid med oppbyggingen av det forelskede subjektet.

I et fragment av språk som Barthes har gitt tittelet Forelsket i kjærligheten, er det kjærligheten som elskes, ikke objektet. Objektet annulleres og begjæret flyttes til begjæret selv: "det blir mitt begjær jeg begjærer, og det elskede vesenet blir nå kun dets redskap…jeg ofrer bildet til det Imaginære. Og om det kommer en dag da jeg må bestemme meg for å gi avkall på den andre, så blir den voldsomme sorg som da vil gripe meg, en sorg over selve det Imaginære: Den var en kjær struktur, og jeg gråter over tapet av kjærligheten, ikke over tapet av den eller den personen" (Barthes, 1977, s.26). Kjærlighetsobjektet kan være hvem som helst, følelsen som vekkes er lik. Forflytningen av begjæret fra objektet til begjæret selv er imidlertid ikke uten konsekvenser: den forelskede lider først av å se sin kjære så forminsket og redusert, utelukket fra følelsen, og senere av å annullere selve annulleringen.

Barthes fragmenter inneholder blant annet en psykoanalytisk diskurs: i fragmentet Forelsket i kjærligheten står det Imaginære sentralt. Det forelskede subjektet ofrer sitt bilde til det Imaginære, og sørger over det Imaginære i stedet for å sørge over objektet. Det Imaginære omtales som en kjær struktur, det forelskede subjektet gråter over tapet av kjærligheten; som alltid vil være lik, eller stå i forlengelsen av, tapet av det første kjærlighetsobjektet (mor).

Et annet fragment har fått tittelen Atopos: "Det elskede objektet betraktes av det elskende subjektet som "atopos" (en karakteristikk Sokrates ga sine samtalepartnere), det vil si, uklassifiserbar, med en konstant uforutsigbar originalitet" (Barthes, 1977, s.29). Det elskede objektet kan ikke klassifiseres simpelthen fordi det er Enestående, på samme vis som begjæret i det elskende subjektet er det. Figuren formidler den elskendes sannhet, ikke andres sannhet. Uskylden som vises i den elskedes ansikt, speiler uskylden i det elskende subjektet: verken den elskede eller den elskende kan beskrives; Barthes omtaler den andre (den elskede) som ubeskrivelig, men unnlater å inkludere den elskende i denne omtalen. Denne unnlatelsen er neppe tilfeldig, om den enn har oppstått uten intensjon, den viser i alle tilfeller forelskelsens dis-cursus: det er den forelskede som setter opp fremstøt og intriger mot seg selv, og det bildet han tegner av den Andre viser samtidig hans eget ansikt. *Er det ironi i dette? Er det romliggjørende?*

**Motivering**

Jeg er bunnløst interessert i temaet kjærlighet: For meg er kjærligheten en kjerne av mening og lykke, tettpakket, nærmest uten rom eller luft eller tvil, en essens av trygghet som jeg kan lene meg inn i når jeg trenger det, kjærligheten til meg selv er uendelig, lik kjærligheten som strømmer fra meg til Den andre (og tilbake) når det endelig klaffer. Men kjærligheten er ikke bare trygg, og den er ikke enkel.

Barthes’ figurer står tilsynelatende alene, uten en begynnelse eller slutt som kan bringe dem sammen og skape romlighet, men mennesket er grunnleggende sett opptatt av og flink til å finne mening både der mening finnes og der den simpelthen ikke gjør det, og jeg som leser har et behov for å sette figurene i en rekkefølge som kan sanses, leses, reflekteres over og forstås som en helhet. Det er vanskelig om enn ikke umulig å forstå kjærligheten fragmentarisk, slik jeg ser det, og det er ubehagelig at dette vidunderlige og forferdelige som angår oss alle, ikke skal være til å forstå mer holistisk. Bare fordi det ville være behagelig å kunne gjøre dét, betyr ikke i seg selv at det er mulig.Men denne oppgaven skal i det minste være et forsøk.

**Materiale**

Jeg vil forsøke å synliggjøre forelskelsens/kjærlighetens essens gjennom analyse av språket i et utvalg tekster. Jeg vil forsøke å frembringe en forelskelsens/kjærlighetens figurale retorikk (paradokser, ironier, oxymoroner).

Mitt primære undersøkelsesmateriale vil være Roland Barthes’ *Fragmenter av kjærlighetens språk*. Jeg vil bruke dette verket til å undersøke de nevnte spørsmålene, såvel som nye spørsmål som vil dukke opp underveis i prosjektet. Barthes’ verk er imidlertid ikke tilstrekkelig for å undersøke spørsmål knyttet til forholdet mellom forelskelsen og kjærligheten, og det er ikke omfattende nok til en kjærlighetens filosofi, når det kun er en bejaelse av kjærligheten. Det er den forelskede som taler og som utsier i Barthes’ verk. Jeg vil derfor forsøke å finne frem til verk hvor den stabile kjærligheten – som noe mer enn tom/imaginær forelskelse – har en sentral plass.

Jeg vil ikke holde meg til Barthes´verk, slik det fremstår i seg selv, jeg vil følge referansene i margen utover det som allerede er trukket ut og satt i en ny sammenheng av Barthes. Referanser jeg kan nevne allerede nå, inkluderer Pelléas (“... jeg er lykkelig, men også trist”: den forelskede er samtidig og motsetningsfullt lykkelig og ulykkelig; han er tragisk), Schelling (en konflikt kan bare løses i fullkommen forskjellsløshet), Winnicott (sammenbruddet som en frykter aller mest, har allerede skjedd), Nietzsche, Cortezia, og så videre.

**Problemstillinger/hypoteser**

I litteraturen – slik som i Roland Barthes’ *Fragmenter av kjærlighetens språk* – finnes sansende, emosjonelle og relasjonelle mønstre som vi alle inngår i. En analytisk synliggjøring av disse mønstrene, vil innebære en mulighet til å akseptere eller bryte med disse. Grensene mellom disse mønstrene kan synes både klare og uklare, oppgaven vil dreie seg om disse grensene, men ikke på en avgrensende måte, snarere på en måte som kan åpne opp for refleksjon og sterke følelser knyttet til disse temaene.

Jeg vil forsøke å fange, beskrive, og sette kjærligheten inn i et system som gir tenkerisk mening for leseren. Altså hviler oppgaven på en antakelse om at kjærlighetens bestanddeler lar seg kombinere i en meningsfull helhet.

Vestlig litteratur handler ofte om en forelskelse som aldri ender, og om vanskelig kjærlighet. Vanskene gjør at de forelskede/elskende aldri får slå seg til ro i en stabil kjærlighet. Altså skildres umuligheten av å eksistere værende sammen i litterært fremstilte rom. Jeg vil utforske forholdet mellom det umulige/det mulige og ulykke/lykke i kjærligheten. Jeg vil også trekke et skille mellom forelskelse og kjærlighet, gjennom spørsmålet: Når går forelskelse over til kjærlighet? Og kan de gå på tvers av hverandre? Forelskelsen består kanskje av tanker basert på et mer begrenset, stundom bent ut blindt inntrykk av den andre, til forskjell fra kjærligheten, der den andre er kjent og trygg. Illusjonen får derfor en større plass i forelskelsen; potensialet er grenseløst. Det er kanskje derfor Barthes’ søker tilbake til denne tilstanden: "Jeg bejaer det første møtets forskjellighet, jeg vil at det skal vende tilbake, ikke gjentas. Jeg sier til den (forhenværende eller nye) elskede: *La oss begynne på nytt*" (Barthes, s.18). Hvis illusjonen har en større plass i forelskelsen, så vil kanskje vekslingen mellom eufori og dysfori også være større? Hva er illusjonens rolle i forelskelsen/kjærligheten, og hva er disse uten illusjonene? Når illusjonene opphører, vil også kilden til eufori/dysfori tømmes? Er denne kraften vital eller er den destruktiv?

Jeg vil forsøke å skille kjærlighetens væren i samlivet/parforholdet fra forelskelsens blinde væren. Er forelskelsen en fase eller en selvstendig væren? Gid denne fasen av kjærligheten kunne gjentas i samme parforhold eller annet parforhold igjen og igjen. Hvorfor er det slik? Hvorfor søker Barthes’ mot denne tilstanden?

**Forholdet til forskningstradisjon (presentasjon og drøfting)**

Av tidligere forskning som er relevant for oppgaven, kan Merete Sæbø Torvangers ph.d.-avhandling fra 2011 nevnes: D*et dramatisk tredje, mental-estetisk analyse- og tolkningssannhet*. Nathalie Sarrautes Le Mensonge og Sarah Kanes 4.48 Psychosis i lys av Wilfred R. Bions tenkning. Denne er først og fremst relevant som en introduksjon til den moderne psykoanalysen, og som oppslagsverk for referanser til psykoanalytiske tekster.

* andre relevante tekster/verk innenfor forskningstradisjonen

**Påtenkt løsningsmåte/metode**

Min primære metode vil være nærlesning av materialet: jeg vil analysere og fortolke utvalgte tekster. Jeg vil også følge i Barthes’ spor i mitt arbeid: følge referansene i margen, slik som Pelléas (“... jeg er lykkelig, men også trist”), Schelling (en konflikt kan bare løses i fullkommen forskjellsløshet), Winnicott (sammenbruddet som en frykter aller mest, har allerede skjedd), Nietzsche, Cortezia, og så videre, og jeg vil, slik Barthes’ gjør det, referere til samtaler med venner eller andre som kan belyse temaet på “områder som er relevante, fruktbare og interessante” (Jørgensen, 1992, s. 19).

For å komme frem til kjærlighetens språk, og på den måten gjøre kjærligheten konkret og håndterlig, vil også vende meg til fiksjonsprosaen, for eksempel til Werther, som Barthes’ bruker for å gi den håpløst forelskede en stemme.

**Teoretisk ramme**

Overordnet emne for prosjektet mitt er en kjærlighetens filosofi, et system av sansning, emosjoner og tenkning som kan gjøre kjærligheten håndgripelig og mulig å forstå. Prosjektet vil lene seg på og hente støtte i relevant stoff fra fransk poststruktralisme og psykologi/psykoanalysen.

Freud hinsides lystprinsippet

Andre

Definisjoner innenfor den teoretiske rammen

**Tempo/fremdriftsplan**

Jeg vil begynne mitt arbeid med masteroppgaven med å nærlese, analysere og fortolke figurene i Barthes’ verk. Jeg vil forsøke å skape en første struktur av dette materialet, finne det essensielle hva gjelder de språklige figurene i hvert fragment, og på tvers av fragmentene, og sette disse sammen til en første skisse av forelskelsen, slik den forelskede taler og utsier den.

Parallelt vil jeg lese teoretiske psykoanalytiske verk, som kommer til å farge mitt arbeid med Barthes’ verk og de øvrige verkene i materialet mitt, og skissen som skal følge denne lesningen.

Jeg vil forsøke å finne konkrete eksempler på forelskelse i fiksjonsverk. Videre vil jeg forsøke å finne det samme for den mer stabile kjærligheten, parforholdet, kjærligheten knyttet til barn, og så videre. Jeg vil bruke disse stemmene til å gi liv til den sansede, følte, og tenkeriske eller teoretiske strukturen som vil komme til syne del for del, og til sist danne en helhet av forelskelsens og kjærlighetens essens.

Jeg vil ikke lukke alle dører og stenge meg inne med utvalget som er nevnt under materialet. Jeg vil la tilfeldighetene i noen grad styre oppgaven en stund til. Jeg vil følge de trådene jeg finner i verkene jeg begynner med, men sette en stopper for altfor lange sidespor. Jeg er opptatt av å begrense meg, og avgrense oppgaven, slik at den ikke flyter ut i ingenting.

Jeg vil måtte løse en administrativ floke, før jeg kan få tildelt en formell veileder og levere min masteroppgave. Dette skyldes at jeg allerede har en masterplass ved profesjonsstudiet i psykologi ved Universitetet i Bergen. Jeg har møtt velvillighet fra administrasjonen ved HF, og er ikke bekymret for det formelle knyttet til levering av min masteroppgave. Jeg står imidlertid fri til å disponere tiden slik den passer best med mitt ordinære studieløp.

Neste semester planlegger jeg å holde meg til min ordinære studieplan i psykologi, og samtidig ta to valgemner på 30 studiepoeng, gitt at disse står til forventningene. Hvis ikke vil jeg ta ett av dem, og heller vente og se hvilket emnekurs som vil dukke opp semesteret etter. I dét semesteret skal jeg ut i ekstern praksis i psykologi på heltid. Jeg vil derfor være opptatt på dagtid. Jeg vil lese de to neste semestrene, men på en mer ustrukturert måte enn ellers, en slags tidlig fordypning og kartlegging av feltet. Det tredje semesteret, vil jeg skrive masteroppgave i psykologi. Jeg planlegger å skrive masteroppgaven i Allmenn litteraturvitenskap parallellt. Jeg ser derfor for meg å skrive om de samme temaene i min oppgave i psykologi. Jeg har som mål å levere min masteroppgave i disse to studieløpene samtidig høsten 2021.

**Disposisjon/utstykking av kapitler og underkapitler**

Forord

Innledning

Tittel

Teori og metode: psykoanalyse i litteraturvitenskapen

sitat

Dialogen

Psykoanalytisk teori: 1, 2, 3

Oppgavens materiale:

Tittel

(sitat)

Tittel

(sitat)

Tittel

(sitat)

Avslutning

Kjærlighetens filosofi. Tilbakeblikk og konklusjon.

Oppsummering: 1

Oppsummering: 2

Sammenligning av 1 og 2

Kjærlighetens filosofi: en oppsummerende definisjon

Oppgavens begrensninger. Ettertanke og videre undersøkelser.

Vedlegg: Informasjon om forfattere referert til i oppgaven

**Avgrensning/forbehold**

Oppgaven vil ikke forsøke å frembringe en kjærlighetens filosofi spesifikt i Det moderne; den vil riktignok arbeide med et både sen- og tidligmoderne materiale, men samtidig også hente opp linjene tilbake til kjærlighetens røtter i det førmoderne, og vise at kjærlighetens essens er tidløs: Begjæret vekkes av iboende impulser i mennesket, en livsdrift som også er en dødsdrift.

**Bibliografi over primær- og sekundærlitteratur**

Litterære verk:

Teori/oppslagsverk:

Barthes, Roland. *Fragmenter av kjærlighetens språk*. Originalens tittel: *Fragments d´un discours amoureux.* Editions du Seuil, 1977. Oversatt av Knut Stene-Johansen. Spartacus Forlag AS, Oslo 2000.

Jørgensen, Harald. *Hovedoppgaven* Skikk og bruk i oppgavearbeidet. Novus Forlag, Oslo 1993.

Sekundærlitteratur:

Artikler: